'Dos vías': el resultat cromàtic de la intersecció entre la pintura i el disseny
24 d’abril 2023

El saguntí Víctor Sifre exposa _Dos vías_ en el Centre Cultural Mario Monreal des de hui, 24 d'abril, fins al pròxim 2 de maig, que naix amb l'objectiu de trobar un punt d'intersecció entre les dos tècniques artístiques en les quals s'ha especialitzat durant la seua formació: la pintura i el disseny gràfic. Esta exposició es troba dins de la programació organitzada pel Departament de Cultura de l'Ajuntament de Sagunt.

L'artista explica sobre la intenció de l'exposició: «**Vull transmetre i oferir al públic el significat de les meues vivències, des de l'aprenentatge adquirit durant la meua carrera universitària fins a la inspiració extreta en descobrir llocs nous**».

Este projecte mostra diverses peces plantejades com dos vessants, «_Dos vías_», amb una tècnica pictòrica i plàstico-digital, que mantenen una correlació conceptual i s'extrauen d'una mateixa paleta de colors, segons la línia d'investigació pròpia que ha seguit. L'autor de l'exposició expressa: «**Part d’este projecte es basa en considerar el píxel com la unitat bàsica d'una imatge digitalitzada. A partir d’esta idea, vaig extraure una paleta de colors utilitzant de base una sèrie de videoclips**».

Per a això, va utilitzar un escàner amb el qual va aconseguir sintetitzar en unitats quadrades de color la informació cromàtica que contenien els arxius de vídeo que havia triat prèviament.

_Sevilla, Baleares, Florencia_ o _Copenhague_ són alguns dels títols de les obres que pertanyen al vessant pictòric de l'exposició. Víctor Sifre cerca transportar l'espectador a llocs com el Duomo de Florència o el centre de la capital de la cultura _underground_, a través de colors vius i saturats, temàtiques i influències derivades dels artistes neoexpresionistes europeus i estatunidencs, i de l'abstracció i el postmodernisme d'artistes com Cy Twombly o Antoni Tàpies.

En la «via» plàstico-digital, l'artista desenvolupa una investigació del píxel digital i les tintes planes llises i uniformes.

*   [](http://www.facebook.com/sharer.php?u=https://aytosagunto.es/va/actualitat/dos-vias-el-resultat-cromatic-de-la-interseccio-entre-la-pintura-i-el-disseny/ "Facebook")
*   [](http://twitter.com/share?url=https://aytosagunto.es/va/actualitat/dos-vias-el-resultat-cromatic-de-la-interseccio-entre-la-pintura-i-el-disseny/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/dos-vias-el-resultat-cromatic-de-la-interseccio-entre-la-pintura-i-el-disseny/ "Linked In")
*   [](mailto:?body=https://aytosagunto.es/va/actualitat/dos-vias-el-resultat-cromatic-de-la-interseccio-entre-la-pintura-i-el-disseny/)